Folketing
2000-02-04

I forlængelse af det, miljøministeren sagde, kan jeg ikke lade være med at tænke på den lille fortælling om, hvor lang tid det tager at forføre en henrivende kvinde. Svaret: er et svagt øjeblik. Og så kan man jo glæde sig over den omsorg, miljøministeren har for de konservatives ordfører. Jeg skal som ordfører på vegne af fru Lis Greibe udtale Socialdemokratiets synspunkter vedrørende dette forslag, hvor man foreslår, at kommunerne får kompetence til at fastlægge grænsener for de centrale bydele, inden for hvilke detailhandelen kan placeres. Det handler altså, som også ministeren var inde på, om planlægning af områder til butikker, og jeg tror godt, vi kan blive enige om det overordnede mål: at vi ønsker gode, velfungerende og bæredygtige byer. Men så kommer jo problemet med nærmere at definere, hvilke midler vi vil bruge for at nå målet. Forslagsstillerne ønsker, at amtet ikke skal blande sig i planlægningen i byzonen, og forslagsstillerne mener også, at der med planlovens udformning gøres anslag imod det kommunale selvstyre.